钦定古今图书集成/明伦汇编/家范典/第013卷 > 《补亡诗》郑世子载堉
## 钦定古今图书集成/明伦汇编/家范典/第013卷 > 《补亡诗》郑世子载堉

《南陔》有风，吹彼苞棘。厥景婆娑，欲静弗得。孝子事亲，
当竭其力。父母之恩，昊天罔极。

《南陔》有风，吹彼桑梓。慕我父母，终身敬止。勗哉伯仲，
以及娣姒。恪尔晨昏，洁尔甘旨。

“景薄桑榆。”日亦云暮。父母俱存。兄弟无故。虽有至乐。
宁不深虑。一则以喜，一则以惧。

右南陔三首

嗟彼白华，莹然如玉。君子立身，必慎其独，无贻亲辱。
嗟彼白华，莹然如琇。君子立身，必谨所守，无贻亲咎。
嗟彼白华，莹然如霜。君子立身，如圭如璋，为亲之光。
嗟彼白华，莹然如雪。君子立身，清清絜絜，庶无瑕𡙇。
嗟彼白华，莹然如冰。君子立身，战战兢兢，庶无怨憎。

右白华五首